علم و فضل کے لحاظ سے ان کا خاندان کوفہ کے معروف خاندانوں میں تھا ، ان کے والد سعید بن مسروق خود صاحب علم و فضل تھے ، خاص طور پرحدیث نبوی صلی اللہ علیہ و آلہ وسلم کی تحدیث وروایت میں وہ معروف تھے ، عام ارباب تذکرہ ورجال نے ان کی توثیق کی ہے ، حافظ ابن حجر نے تہذیب التہذیب میں مستقلا ان کا ترجمہ لکھا ہے ، بعض واقعات سے پتہ چلتا ہے کہ ان کی والدہ بھی نہایت عفت مآب ، پاکیزہ سیرت اور صاحب علم خاتون تھیں ، سفیان کہتے ہیں کہ میں نے ایک بار رات کوآسمان پرنگاہ اُٹھائی تومعلوم ہوا کہ میرا دل پہلو میں نہیں ہے ، اس کیفیت کا ذکر میں نے اپنی والدہ سے کیا توبولیں معلوم ہوتا ہے کہ تم نے آسمان پرحیرت پذیری اور غور و فکر کی غرض سے نگاہ نہیں ڈالی؛ بلکہ تمھارا مقصد صرف لہوولعب تھا ۔
Entity: ابن — Type: /person/author, /person